Getoetste produkte: Bluetooth-luidsprekers - Goeie Huishouding
Tuis » Getoetste produkte: Bluetooth-luidsprekers
JBL Flip 4, R1 600
JBL domineer die mark vir bekostigbare luidsprekers wat fantastiese klank bied. As jy selfs net ’n bietjie besorg is oor die gehalte van die klank, is JBL altyd ’n veilige opsie. Hul reeks buisvormige luidsprekers is teen verskillende pryse beskikbaar en almal lewer ’n goeie dosis bas. Dié een is die kompakste, is behoorlik waterdig en het ’n redelike grootte tasknoppies op die materiaalomhulsel.
Zagg IFROGZ Coda, R250
Hierdie luidspreker is nie een met die oemf om die partytjie aan die gang te kry nie – akoestiese musiek sal byvoorbeeld beter as rapmusiek daarop klink – maar dis lig, sterk en kan maklik rondgedra word. Daarom is die Coda perfek vir rugsakke en piekniekmandjies. Dra dit oral saam en jy sal die hele tyd musiek om jou hê.
Volkano Bazooka, R300
Dié bekostigbare luidspreker het verbasend goeie spesifikasies vir sy prysklas. Die ongewone vorm maak ware bas moontlik en al is die klank nie afgerond en gesofistikeerd nie, klink dit steeds goed. DieVol kano beskik oor ’n indrukwekkende reeks toevoermoontlikhede, waaronder SD-geheuekaarte en volgrootte USB-stokkies, asook die gewone hulpkabel en Bluetooth.
Harman/Kardon Traveler, R2 500
Moenie dat die minimalistiese voorkoms jou flous nie. Dié sterk maar elegante luidspreker lewer fantastiese detailklank, maar is eintlik vir gereelde reisigers bedoel. Jy kan dit maklik by jou bagasie indruk en uithaal en dis met ’n versterkte aluminiumsierrooster omhul. Dis ideaal saam met ’n skootrekenaar vir multimedia-aanbiedings of vir konferensie-oproepe.
Beats Pill+, R4 300
Dié luidspreker kan musiek lekker hard speel. Die goeie balans van die klank het ons wel verras, want dis nie iets wat ons met Beats se popkultuurwortels vereenselwig nie. Dit is stewig gebou, maar jy betaal natuurlik ’n reuseklomp geld vir die Beatsnaam, en daar is verskeie luidsprekers met dieselfde gehalte klank vir die helfte van die prys.
SLEGS VIR KLANKFYNPROEWERS
Bang & Olufsen Beoplay A6, R13 000
Dié luidsprekers bring ’n einde aan die argument of ’n Bluetooth-luidspreker so goed soos ’n hoëtroustel is. Dié model is so groot soos ’n skoenboks en bestaan uit vyf afsonderlike luidsprekers wat al die klankfrekwensies dek en fyn ingestel is om klank te skep wat ’n vertrek sal vul. Gebruik die app om jou klank fyner in te stel, of om musiek direk van die internet af te luister.
VIR DIE LEGENDES
Marshall Acton, R3 000
Aanhangers van rockmusiek sal die wonderlike retrostyl herken, wat herinner aan die ikoniese Marshall-klankversterker vir kitare wat deur van AC/DC tot Led Zeppelin gebruik is. Die klank is egter meer gesofistikeerd as wat jy met die Marshall se swaarrock-agtergrond sou verwag. Anders as die meeste draagbare luidsprekers het dié een ’n behoorlike basluidspreker, asook bas- en diskantbeheer.
Wanneer jy jou slimfoon met ’n kabel aan ’n luidspreker koppel, sal dit jou gewoonlik beter – en heelwat harder – klank gee, maar Bluetooth is darem maar gerieflik. En die klankgehalte verbeter gedurig.
Die grootte van die luidspreker bepaal nie noodwendig die gehalte of volume van die klank nie. Wanneer jy ’n luidspreker kies, moet die klankgehalte altyd belangriker as die volume wees. Goeie gehalte klank sal in elk geval harder klink.
Alle Bluetoothluidsprekers kan gebruik word om telefoonoproepe te maak of te ontvang. Daar is gewoonlik knoppies op die luidspreker vir hierdie doel, en jy hoef dus nie jou foon vas te hou terwyl jy byvoorbeeld kosmaak nie.
Baie luidsprekers is deesdae stof- en waterbestand en dus ideaal vir kuier op die strand of langs die swembad. Kyk uit vir die Ingress Protection-gradering op die verpakking. IP67 is byvoorbeeld stofbestand (6) en waterdig (7). Hoe hoër die getal, hoe beter.
Om vloere en matte skoon te hou is ’n voltydse werk, maar om allergiese reaksies weens stof en vuilheid in jou huis...